nahin mumkin ki tere hukm se bahar main hun | Urdu Poetry, Sad Poetry, Urdu Shayari, urdupoetry.ooposts.com
nahin mumkin ki tere hukm se bahar main hun | Urdu Poetry
dil to hairan hai kyun shashdar-o-muztar main hun
ishq kahta hai ki us parde ke andar main hun
pairaw-e-silsila-e-zulf-e-muambar main hun
tauq se uzr na zanjir se bahar main hun
aab-ru-e-sadaf o zinat-e-gosh-e-mahbub
durr-e-nayab jo sunte ho wo gauhar main hun
ab subuk-dosh main hun bojh gale ka Tal jae
tegh-e-qatil se ilahi kahen be-sar main hun
taer-e-qibla-numa ka hai ishaara mujh se
nama pahunchane ko pardar kabutar main hun
aai phir fasl-e-bahaari madad ai josh-e-junun
do qadam chal nahin sakta hun wo laghar main hun
nutq kahta hai ki isa mera dam bharta hai
dahan-e-yar ko dawa hai ki kausar main hun
jadu bar-haq hai to kafir hai ayan ra-che-bayan
tera mara hua ai chashm-e-fusun-gar main hun
mohtasib ko bhi hidayat karun mai-noshi ki
waiza teri jagah gar sar-e-mimbar main hun
na unhen meri shikayat na mujhe un ka gila
na kudurat unhen mujh se na mukaddar main hun
hairat-e-husn se ek sakta ka aalam dekha
aaina munh ko tere takta hai shashdar main hun
daur-e-farhad gaya ye hai zamana mera
be-sutun ab to uThae hue sar par main hun
aaj-kal husn-e-jawani pe jo hai un ko ghurur
naz kahta hai ki andaz se bahar main hun
barq o simab ka 'agha' na rahe nam-o-nishan
dil ki betabi se ek bar jo muztar main hun